Za izvajanje tretjega odstavka 32. člena Zakona o visokem šolstvu (Uradni list RS, št. [32/12](http://www.uradni-list.si/1/objava.jsp?sop=2012-01-1406) – uradno prečiščeno besedilo, [40/12](http://www.uradni-list.si/1/objava.jsp?sop=2012-01-1700) – ZUJF, [57/12](http://www.uradni-list.si/1/objava.jsp?sop=2012-01-2410) – ZPCP-2D, [109/12](http://www.uradni-list.si/1/objava.jsp?sop=2012-01-4320), [85/14](http://www.uradni-list.si/1/objava.jsp?sop=2014-01-3443), [75/16](http://www.uradni-list.si/1/objava.jsp?sop=2016-01-3209), [61/17](http://www.uradni-list.si/1/objava.jsp?sop=2017-01-2917) – ZUPŠ, [65/17](http://www.uradni-list.si/1/objava.jsp?sop=2017-01-3065), 175/20 – ZIUOPDVE, 57/21 – odl. US in 54/22 – ZUPŠ-1) v zvezi z 92. in 100. členom Zakona o financiranju vzgoje in izobraževanja (Uradni list RS, št. [16/07](http://www.uradni-list.si/1/objava.jsp?sop=2007-01-0718) – uradno prečiščeno besedilo, [36/08](http://www.uradni-list.si/1/objava.jsp?sop=2008-01-1460), [58/09](http://www.uradni-list.si/1/objava.jsp?sop=2009-01-2871), [64/09 – popr.](http://www.uradni-list.si/1/objava.jsp?sop=2009-21-3033), [65/09 – popr.](http://www.uradni-list.si/1/objava.jsp?sop=2009-21-3051), [20/11](http://www.uradni-list.si/1/objava.jsp?sop=2011-01-0821), [40/12](http://www.uradni-list.si/1/objava.jsp?sop=2012-01-1700) – ZUJF, [57/12](http://www.uradni-list.si/1/objava.jsp?sop=2012-01-2410) – ZPCP-2D, [47/15](http://www.uradni-list.si/1/objava.jsp?sop=2015-01-1934), [46/16](http://www.uradni-list.si/1/objava.jsp?sop=2016-01-1999), [49/16 – popr.](http://www.uradni-list.si/1/objava.jsp?sop=2016-21-2169) in [25/17](http://www.uradni-list.si/1/objava.jsp?sop=2017-01-1324) – ZVaj, 123/21, 172/21 in 207/21) ministrica za izobraževanje, znanost in šport izdaja

**I N T E R N A N A V O D I L A**

**o merilih za soglasje k študijskim programom**

**za izobraževanje strokovnih delavcev na področju vzgoje in izobraževanja**

**I. SPLOŠNA DOLOČBA**

**1. člen**

**(namen)**

Ta interna navodila urejajo merila, ki se uporabljajo pri izdaji soglasja ministrstva, pristojnega za izobraževanje (v nadaljnjem besedilu: ministrstvo), k študijskim programom za izobraževanje strokovnih delavcev na področju vzgoje in izobraževanja (v nadaljnjem besedilu: pedagoški študijski programi), in ga mora Nacionalna agencija Republike Slovenije za kakovost v visokem šolstvu (v nadaljnjem besedilu: NAKVIS) pridobiti v postopku akreditacije posameznega pedagoškega študijskega programa.

**II. MERILA**

**2. člen**

**(pedagoški študijski programi)**

1. Pedagoški študijski programi so študijski programi za pridobitev izobrazbe in študijski programi za izpopolnjevanje s področja 011 Izobraževalne znanosti in izobraževanje učiteljev po KLASIUS-P-16, v katerih se na ustrezen vzporedni, zaporedni ali integralni način povezujejo:
* vede o vzgoji in izobraževanju;
* discipline, na katerih temeljijo specifična predmetna področja, ki se poučujejo v vzgojno-izobraževalnih zavodih;
* predmetne oziroma specialne didaktike;
* pedagoška praksa.
1. Med pedagoške študijske programe iz prejšnjega odstavka spadajo:
* magistrski študijski programi druge stopnje, po katerih se pridobi strokovni naslov magister profesor ali magistrica profesorica, ovrednoteni s 60 do 120 kreditnih točk po European Credit Transfer and Accumulation System (v nadaljnjem besedilu: ECTS) oziroma skupaj s študijskim programom prve stopnje obsegajo 300 kreditnih točk po ECTS;
* enoviti magistrski študijski programi druge stopnje, po katerih se pridobi strokovni naslov magister profesor ali magistrica profesorica, ovrednoteni s 300 kreditnih točk po ECTS;
* visokošolski strokovni oziroma univerzitetni študijski programi prve stopnje za vzgojitelje predšolskih otrok, učitelje strokovnoteoretičnih predmetov oziroma strokovnih modulov v poklicnih in strokovnih šolah ter vzgojitelje v dijaških domovih, ovrednoteni z najmanj 180 kreditnih točk po ECTS,
* študijski programi za izpopolnjevanje, to so programi za pridobitev pedagoške, pedagoško-andragoške oziroma specialnopedagoške izobrazbe in drugi pedagoški programi za izpopolnjevanje, ovrednoteni s 60 kreditnih točk po ECTS.
1. Pedagoški študijski programi iz prve, druge ali tretje alineje prejšnjega odstavka so praviloma dvopredmetni, izjemoma pa eno- ali večpredmetni. V dvo- ali večpredmetnih študijskih programih morajo biti v skladu s 3. in 4. členom teh internih navodil natančno razvidni deleži pedagoškega usposabljanja in deleži pedagoške prakse, ki so lahko vzporedni s predmeti matične discipline ali pa integrirani vanje.

**3. člen**

**(struktura in kreditno vrednotenje pedagoških študijskih programov)**

1. Pedagoško usposabljanje v ustrezni povezavi s študijem predmeta oziroma predmetov, ki se poučujejo, zagotavlja pridobitev kompetenc, potrebnih za učinkovito opravljanje učiteljskega poklica. Ovrednoteno je z najmanj 60 kreditnih točk po ECTS in obvezno vsebuje:
* pedagoško-psihološka znanja.
* družboslovna in humanistična znanja,
* predmetne oziroma specialne didaktike v povezavi s študijem matične discipline ter
* neposredno pedagoško prakso.
1. Ne glede na določbo prejšnjega odstavka so lahko študijski programi za izpopolnjevanje za pridobitev pedagoško-andragoške izobrazbe za predavatelje višjih strokovnih šol ovrednoteni z manj kot 60 kreditnih točk po ECTS, vendar ne z manj kot 30 kreditnih točk po ECTS.

**4. člen**

**(pedagoška praksa)**

1. Pedagoška praksa neposredno v vzgojno-izobraževalnem zavodu kot obvezni sestavni del pedagoškega usposabljanja mora biti ovrednotena z najmanj 15 kreditnih točk po ECTS. Organizira in izvaja se po načelu reflektivne prakse in mora študentom omogočati integracijo predmetno-vsebinskega in pedagoško-profesionalnega znanja s postopnim vpeljevanjem v poučevanje in poklic učitelja ali drugega strokovnega delavca.
2. Študentom s pedagoškimi izkušnjami se lahko pedagoška praksa prilagodi po vsebini in obsegu.
3. Študijski programi za izpopolnjevanje, ki so namenjeni le strokovnim delavcem s pridobljeno polno poklicno kvalifikacijo, lahko pedagoško prakso nadomestijo z drugimi ustreznimi vsebinami s področja izpopolnjevanja.

**5. člen**

**(pridobljene kompetence)**

(1) Diplomanti pedagoških študijskih programov morajo biti sposobni povezati in uporabiti pridobljeno znanje v kompleksnih, nepredvidljivih in raznovrstnih okoliščinah, pri čemer se tesno povezujejo tri sestavine njihovih kompetenc:

- spoznavna (znanje in razumevanje),

- akcijska (poklicne sposobnosti) in

- čustveno-motivacijska (stališča in vrednote).

(2) Diplomanti iz prejšnjega odstavka si morajo pridobiti predvsem naslednje splošne kompetence:

1. Učinkovito poučevanje in vzgajanje:
* obvladovanje temeljnih načel in postopkov načrtovanja, izvajanja in vrednotenja učnega procesa,
* upoštevanje razvojnih značilnosti ter individualnih razlik otrok, učencev, dijakov, študentov in odraslih udeležencev v izobraževanju (v nadaljnjem besedilu: učencev) pri spodbujanju uspešnega učenja,
* učinkovito izvajanje individualizacije in diferenciacije vzgojno-izobraževalnega dela,
* vzpostavljanje optimalnega učnega okolja z uporabo različnih učnih metod in strategij, ki vzpodbujajo miselno aktivnost učencev in temu ustrezno načrtovanje ciljev, preverjanje in ocenjevanje,
* oblikovanje varnega in spodbudnega učnega okolja, v katerem se učenci počutijo sprejete, v katerem se spoštuje učenčevo socialno, kulturno, jezikovno in religiozno poreklo ter druge osebne okoliščine in spodbuja učenčevo samostojnost in odgovornost, učinkovito komuniciranje z učenci, razvijanje pozitivnega skupinskega ozračja ter dobrih odnosov z učenci in med njimi samimi,
* uspešno soočanje z neprimernim vedenjem, agresivnostjo, konflikti ter uporabo ustreznih strategij za njihovo reševanje,
* izvajanje aktivnosti v vzgojno-izobraževalnem procesu, ki krepijo radovednost učencev in razvijajo veselje do učenja ter ustvarjalnost,
* ustrezna uporaba različnih načinov spremljanja in preverjanja napredka učencev v skladu s cilji ter zagotavljanje konstruktivne povratne informacije,
* razvijanje sposobnosti učencev za vseživljenjsko učenje z razvijanjem strategij samostojnega učenja, spodbujanjem samoiniciativnosti, kritičnega mišljenja, zmožnosti reševanja problemov, samovrednotenja in odgovornosti do lastnega razvoja,
* uporaba informacijsko-komunikacijske tehnologije pri pouku in razvijanje digitalne pismenosti pri učencih,
* razvijanje jezikovnih sporazumevalnih zmožnosti ter večjezičnosti učencev tudi z jezikovno občutljivim poučevanjem,
* razvijanje socialnih spretnosti učencev,
* prepoznavanje učencev s posebnimi potrebami in nadarjenih učencev ter v sodelovanju z drugimi učitelji in strokovnjaki prilagajanje dela njihovim posebnostim,
* oblikovanje jasnih pravil, povezanih s potekom pouka, izvajanjem učnega procesa, organizacijo dela v razredu in za razred ter s krepitvijo organizacijskih spretnosti, sodelovanja in timskega dela.
* obvladovanje etičnih vprašanj z načeli trajnosti ter njihovo upoštevanje pri lastnem delu.
1. Sodelovanje z delovnim in družbenim okoljem s smiselno uporabo digitalne tehnologije:
* s strokovnimi in drugimi delavci na šoli (kolegialne hospitacije, medpredmetno povezovanje ipd.), z drugimi šolami in inštitucijami ter strokovnjaki na vzgojno-izobraževalnem področju,
* s starši in drugimi osebami, odgovornimi za učence,
* vzpostavljanje partnerskih odnosov, sodelovanje in mreženje z drugimi šolami, inštitucijami v šolskem okolju ter strokovnjaki in institucijami različnih področij (kot npr. kultura, okolje, zdravje, gospodarstvo, ipd.) na lokalni, regionalni, nacionalni, evropski in globalni ravni.
1. Usposobljenost za profesionalni razvoj:
* sposobnost samokritičnega premisleka o lastnem delu in njegovega vrednotenja,
* izboljšanje kakovosti lastnega dela s samoevalvacijo in nadaljnjim izobraževanjem in usposabljanjem,
* usposobljenost za tvorno sodelovanje v razvojno-raziskovalnih projektih, namenjenih izboljševanju kakovosti vzgojno-izobraževalnega dela,
* razvijanje splošnih in pedagoških digitalnih zmožnosti za dvig kakovosti učinkovitega poučevanja in vzgajanja, sodelovanja z delovnim in učnim okoljem, lastnega profesionalnega razvoja ter organizacije in vodenja.
1. Organizacijske in vodstvene sposobnosti:
* dobro poznavanje svojega poklica in predpisov, ki urejajo delovanje izobraževalnega sistema,
* uspešno načrtovanje in upravljanje časa,
* obvladovanje organizacijskih in administrativnih nalog v zvezi z načrtovanjem, izvajanjem, spremljanjem in vrednotenjem učnega procesa,
* učinkovito vodenje učencev, oddelčne skupnosti učencev in koordiniranje oddelčnega učiteljskega zbora,
* sposobnost za timsko delo in učinkovito reševanje problemov.

**III. KONČNA DOLOČBA**

**6. člen**

**(veljavnost)**

Ta interna navodila začnejo veljati naslednji dan po objavi na Intranetu ministrstva, pristojnega za izobraževanje, in se objavijo tudi na spletnih straneh ministrstva, pristojnega za izobraževanje.

Številka: 0070-89/2022/1

Datum: 10.5.2022

|  |  |
| --- | --- |
|  |  |
|  |  |
|  |  |
|   | prof. dr. Simona KustecM I N I S T R i c a |